Hewlett-Packard анонсира нов лаптоп за деца
Автор: Симеон Николов 29 юни 2010 / 08:43	 | 0 Прочетено 1 308 пъти
HP Mini 100e ще се нарича поредната машина, насочена към детската аудитория. Родителите на всички подрастващи, които обичат да „разцъкват“ клавиатурите им както обикновено в най-неподходящото време, ще могат да намерят спасение, благодарение на новото предложение от американската компания.
Mini 100e е 10.1-инчов нетбук с предварително инсталирана Windows 7 Starter операционна система (ще се предлага и с XP или SUSE Linux Enterprise 11), Intel Atom N455 процесор и Intel GMA HD вградена видеокарта – напълно достатъчни технически характеристики за безразборното опериране с компютъра. Оперативната памет e 1 GB DDR3 с възможност за ъпгрейд до 2 GB, а дисковото пространство е 160 GB.
Списъкът с техническите детайли се допълва от вградената уеб камера, моно тонколонка, 802.11b/g (опционално), Ethernet LAN, модем, два USB порта, слот за Secure Digital карти, VGA и клавиатура със защита от разливане на течности.
Дизайнът на HP Mini 100e включва вградена дръжка за удобно носене, а теглото му е 1.44 килограма. Цената на компютъра ще е под 300 долара (~ 477 лв), когато се появи на пазара, което се очаква да се случи през следващия месец.